<classify> NAIBU Waziri, Ofisi ya Waziri Mkuu, Sera, Bunge, Kazi, Ajira na Wenye ulemavu, Antony Mavunde ameamua kumfanya sehemu ya familia yake, mtoto Christopher Alex 10 aliyekatwa miguu baada ya kuugua ugonjwa uliosababisha miguu iharibike.Akizungumza juzi jijini hapa kwenye Hospitali ya Benjamin Mkapa, alisema aliguswa baada ya kusikia taarifa za mtoto huyo, hivyo atamfanya mtoto huyo kuwa sehemu ya familia yake kugharamia mahitaji yake ya msingi na kumnunulia miguu bandia.Tunapaswa kuwa sehemu ya utatuzi wa changamoto zinazowakabili wenye mahitaji na kuacha kuchangia mambo yasiyokuwa na uhitaji kwenye jamii, Nitakuwa nikiwasiliana na mzazi wake kuhakikisha anapata huduma zote muhimu ikiwemo kuendelea na masomo. Nataka mtoto huyo awe mfano katika kutimiza ndoto zake, amesema.Mavunde ambaye pia ni Mbunge wa Dodoma Mjini CCM alisema madaktari kutoka Dar es Salaam walikuwa wanatarajia kuwasili mjini hapa kwa ajili ya kuchukua vipimo vya kutengeneza miguu ya bandia.Mkurugenzi Mtendaji wa Hospitali ya Benjamin Mkapa, Dk. Alphonce Chandika amesema baada ya kufanyiwa uchunguzi mtoto huyo alibainika miguu yake imeharibika kuanzia chini ya magoti.Hivyo hakukuwa na jinsi zaidi ya kuikata, tulifanya hivyo kwa kukata mguu moja baada ya mwingine, baada ya matibabu ya wastani wa mwezi mmoja na nusu sasa anaruhusiwa kurudi nyumbani,amesema.Amesema kutokana na hali ya mtoto huyo, hospitali ya Benjamin Mkapa imempatia kiti cha magurudumu ambacho atakitumia baada ya kuruhusiwa.Akizungumzia tatizo la mtoto huyo, mjomba wa mtoto huyo, Ludovick Julius amesema mtoto huyo alianza kwa kusumbuliwa na tatizo la upungufu wa damu mwilini. Tulimpeleka Hospitali ya Mvumi lakini madaktari wakasema kwa tatizo lake anapaswa kupelekwa Hospitali ya Mkoa wa Dodoma.Tulipofika hospitali ya mkoa, Juni 11 mwaka huu ilibanika miguu yake imeharibika kwani alivimba mwili mzima na baadaye uvimbe huo ulikwisha lakini ulisalia miguuni pekeeamesema.Julius ambaye pia ni mlemavu wa ngozi, anaeleza baada ya hali hiyo madaktari walishauri mtoto huyo akatwe miguu lakini familia iliamua kwenda Hospitali ya Benjamin Mkapa ili apatiwe matibabu.Hata hivyo, alisema uchunguzi ulifanywa na madaktari wa hospitali hiyo walibaini miguu haiwezi kutengemaa hivyo, inapaswa kukatwa.  <topic>: kitaifa 